ΑΠΟΦΑΣΗ ΤΟΥ ΣΥΜΒΟΥΛΙΟΥ

της 10ης Μαΐου 1999

για τη χορήγηση μακροοικονομικής χρηματοδοτικής ενίσχυσης στη Βοσνία-Ερζεγοβίνη

(1999/325/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας:

(1) ότι η Επιτροπή έλαβε τη γνώμη της νομισματικής επιτροπής πριν υποβάλει την πρότασή της·

(2) ότι η Βοσνία-Ερζεγοβίνη ανέλαβε θεμελιώδεις πολιτικές και θεσμικές μεταρρυθμίσεις για να αποκτήσει κοινούς θεσμούς και πολιτικές· ότι καταβάλλει ουσιώδεις προσπάθειες για την προώθηση της οικονομικής μεταρρύθμισης και την εγκαθίδρυση ανοικτής οικονομίας αγοράς, η οποία έχει ουσιώδη σημασία για τη δημιουργία θέσεων απασχόλησης, τη βελτίωση των συνθηκών διαβίωσης του λαού και τη δυνατότητα επιστροφής των προσφύγων και των εκτοπισθέντων·

(3) ότι, στο πλαίσιο της περιφερειακής προσέγγισης που έχει καθορίσει το Συμβούλιο, είναι ευκταίο να στηριχθούν οι προσπάθειες για τη διασφάλιση της σταθερότητας του πολιτικού και οικονομικού κλίματος στη Βοσνία-Ερζεγοβίνη, ώστε να προοδεύσει προς την καθιέρωση μιας σχέσης πλήρους συνεργασίας με την Κοινότητα·

(4) ότι η παροχή έκτακτης χρηματοδοτικής βοήθειας της Κοινότητας θα είναι κεφαλαιώδης για την υποστήριξη της εφαρμογής κοινών θεσμών και πολιτικών στη Βοσνία-Ερζεγοβίνη, σύμφωνα με την ειρηνευτική συμφωνία του Ντέιτον, ενώ παράλληλα θα ενισχύσει την αμοιβαία εμπιστοσύνη και θα φέρει τη Βοσνία-Ερζεγοβίνη εγγύτερα στην Κοινότητα·

(5) ότι η Βοσνία-Ερζεγοβίνη συμφώνησε με το Διεθνές Νομισματικό Ταμείο (ΔΝΤ) ένα ευρύ σύνολο μέτρων οικονομικής και θεσμικής μεταρρύθμισης, το οποίο θα υποστηριχθεί από μια δωδεκάμηνη συμφωνία stand-by (SBA) για ανώτερη πιστωτική μερίδα· ότι τη συμφωνία αυτή θα ακολουθήσει ή θα αντικαταστήσει μια ενισχυμένη διευκόλυνση διαρθρωτικής προσαρμογής (ΕΔΔΠ)·

(6) ότι η Βοσνία-Ερζεγοβίνη συμφώνησε με τη Διεθνή Τράπεζα μια σειρά μέτρων διαρθρωτικής προσαρμογής τα οποία θα υποστηριχθούν με την παροχή δύο δανείων και πιστώσεων διαρθρωτικής προσαρμογής με πολύ ευνοϊκούς όρους, στους τομείς της μεταρρύθμισης των δημόσιων οικονομικών και της ιδιωτικοποίησης των επιχειρήσεων και των τραπεζών·

(7) ότι οι αρχές της Βοσνίας-Ερζεγοβίνης ζήτησαν τη χρηματοδοτική βοήθεια των διεθνών χρηματοπιστωτικών ιδρυμάτων, της Κοινότητας και των άλλων διμερών χορηγών· ότι, πέρα από τα κεφάλαια που υπολογίζεται να χορηγήσουν το ΔΝΤ και η Διεθνής Τράπεζα, παραμένει ένα σημαντικό χρηματοδοτικό έλλειμμα που πρέπει να καλυφθεί στους επόμενους μήνες ώστε να ενισχυθούν τα συναλλαγματικά αποθέματα της χώρας και να υποστηριχθούν οι στόχοι πολιτικής που συνδέονται με τις μεταρρυθμιστικές προσπάθειες των αρχών·

(8) ότι κατά την τέταρτη διάσκεψη των χορηγών για τη Βοσνία-Ερζεγοβίνη που πραγματοποιήθηκε στις 7 και 8 Μαΐου 1998, η διεθνής κοινότητα χαιρέτισε τις συμφωνίες που έχουν συναφθεί με τα θεσμικά όργανα του Bretton Woods και αποφάσισε να στηρίξει αποφασιστικά τα προγράμματα ανασυγκρότησης και οικονομικής μεταρρύθμισης της Βοσνίας-Ερζεγοβίνης αναλαμβάνοντας σταθερές χρηματοδοτικές δεσμεύσεις·

(9) ότι οι αρχές της Βοσνίας-Ερζεγοβίνης ανέλαβαν να εξοφλήσουν το σύνολο των ληξιπρόθεσμων χρηματοδοτικών οφειλών όλων των δημόσιων φορέων της Βοσνίας-Ερζεγοβίνης έναντι της Ευρωπαϊκής Κοινότητας και της Ευρωπαϊκής Τράπεζας Επενδύσεων, και δέχτηκαν να εγγυηθούν τις υποχρεώσεις που δεν είναι ακόμη απαιτητές·

(10) ότι η χορήγηση της παρούσας έκτακτης μακροοικονομικής χρηματοδοτικής συνδρομής στη Βοσνία-Ερζεγοβίνη από την Κοινότητα έχει σκοπό να χαλαρώσει τις εξωτερικές χρηματοδοτικές πιέσεις της χώρας, στηρίζοντας το ισοζύγιο πληρωμών της και ενισχύοντας την αποθεματική της θέση·

(11) ότι, επειδή η Βοσνία-Ερζεγοβίνη είναι χώρα χαμηλού εισοδήματος που μπορεί να επωφεληθεί από δάνεια και κεφάλαια τα οποία χορηγούνται με πολύ ευνοϊκούς όρους από τη Διεθνή Τράπεζα και το ΔΝΤ, η μακροοικονομική συνδρομή της Κοινότητας θα πρέπει να περιλαμβάνει σημαντικό χαριστικό στοιχείο·

(12) ότι η ενίσχυση των κοινών θεσμών της Βοσνίας-Ερζεγοβίνης και η μεταρρύθμιση του οικονομικού της συστήματος συνιστούν δύο από τις προτεραιότητες που καθορίστηκαν κατά την Διάσκεψη Ειρήνευσης που πραγματοποιήθηκε στη Μαδρίτη το Δεκέμβριο του 1998·

(13) ότι, στη δήλωση της Ευρωπαϊκής Ένωσης, της 8ης Ιουνίου 1998, για τη Βοσνία-Ερζεγοβίνη, αναγνωρίζεται ότι το μέλλον της χώρας βρίσκεται στην Ευρώπη·

(14) ότι η ένταξη μιας χαριστικής συνιστώσας στη βοήθεια αυτή γίνεται με την επιφύλαξη των αρμοδιοτήτων της δημοσιονομικής αρχής·

(15) ότι την ενίσχυση αυτή θα διαχειρίζεται η Επιτροπή·

(16) ότι οι μόνες εξουσίες οι οποίες προβλέπονται στη συνθήκη για την έκδοση της παρούσας απόφασης είναι εκείνες οι οποίες καθορίζονται στο άρθρο 908,

ΑΠΟΦΑΣΙΖΕΙ:

Άρθρο 1

1. Η Κοινότητα χορηγεί στη Βοσνία-Ερζεγοβίνη έκτακτη μακροοικονομική χρηματοδοτική ενίσχυση με τη μορφή μακροπρόθεσμου δανείου και δωρεάν βοήθειας, ώστε να διασφαλισθεί η βιωσιμότητα του ισοζυγίου πληρωμών της και να ενισχυθεί η αποθεματική θέση της χώρας.

2. Το τμήμα της βοήθειας αυτής που χορηγείται ως δάνειο ανέρχεται, για το κεφάλαιο, σε 20 εκατομμύρια ευρώ κατ' ανώτατο όριο με περίοδο χάριτος δέκα ετών και μέγιστη προθεσμία αποπληρωμής 15 ετών. Για το σκοπό αυτό, η Επιτροπή εξουσιοδοτείται να δανιστεί, για λογαριασμό της Ευρωπαϊκής Κοινότητας, τα απαραίτητα κεφάλαια, τα οποία θα διατεθούν στη Βοσνία-Ερζεγοβίνη με τη μορφή δανείου.

3. Το τμήμα που χορηγείται ως δωρεάν βοήθεια ανέρχεται σε 40 εκατομμύρια ευρώ κατ' ανώτατο όριο για την περίοδο 1999-2000.

4. Τη χρηματοδοτική ενίσχυση της Κοινότητας διαχειρίζεται η Επιτροπή σε στενή συνεργασία με την οικονομική και χρηματοδοτική επιτροπή και σύμφωνα με τυχόν συμφωνία μεταξύ του ΔΝΤ και της Βοσνίας-Ερζεγοβίνης.

5. Η υλοποίηση της ενίσχυσης αυτής εξαρτάται από την εξόφλιση, από τη Βοσνία-Ερζεγοβίνη, όλων των απαιτητών και ληξιπρόθεσμων οφειλών των δημόσιων φορέων έναντι της Κοινότητας και της Ευρωπαϊκής Τράπεζας Επενδύσεων, και από την αποδοχή, εκ μέρους της Βοσνίας-Ερζεγοβίνης, της ευθύνης, υπό τη μορφή της παροχής εγγύησης, για τις οφειλές οι οποίες δεν έχουν καταστεί ακόμη απαιτητές.

Άρθρο 2

1. Η Επιτροπή εξουσιοδοτείται να συμφωνήσει με τις αρχές της Βοσνίας-Ερζεγοβίνης, και μετά από διαβούλευση με την οικονομική και χρηματοδοτική επιτροπή, τους όρους οικονομικής και θεσμικής πολιτικής που θα συνοδεύουν την κοινοτική μακροοικονομική ενίσχυση. Οι όροι αυτοί πρέπει να είναι συμβατοί με τις συμφωνίες που αναφέρονται στο άρθρο 1 παράγραφος 4.

2. Η Επιτροπή, σε συνεργασία με την Οικονομική και Χρηματοδοτική Επιτροπή και σε συνδυασμό με το ΔΝΤ, ελέγχει τακτικά εάν η οικονομική και θεσμική πολιτική της Βοσνίας-Ερζεγοβίνης είναι σύμφωνη με τους σκοπούς της παρούσας μακροοικονομικής χρηματοδοτικής ενίσχυσης και εάν τηρούνται οι σχετικοί όροι.

Άρθρο 3

1. Το δάνειο και η δωρεάν βοήθεια θα διατεθούν στη Βοσνία-Ερζεγοβίνη σε δύο τουλάχιστον διαδοχικές δόσεις. Με την επιφύλαξη των διατάξεων του άρθρου 2, η εκταμίευση της πρώτης δόσης θα πραγματοποιηθεί βάσει της επιτυχούς ολοκλήρωσης της πρώτης επανεξέτασης της δωδεκάμηνης συμφωνίας stand-by που έχει συναφθεί μεταξύ του ΔΝΤ και της Βοσνίας-Ερζεγοβίνης, με την επιφύλαξη των διατάξεων του άρθρου 1 παράγραφος 5.

2. Με την επιφύλαξη των διατάξεων του άρθρου 2, η εκταμίευση της δεύτερης δόσης θα πραγματοποιηθεί το νωρίτερο τρεις μήνες μετά την καταβολή της πρώτης δόσης, εφόσον διαπιστωθεί ικανοποιητική πρόοδος στην εφαρμογή της συμφωνίας stand-by που έχει συναφθεί με το ΔΝΤ.

3. Τα κεφάλαια καταβάλλονται στην Κεντρική Τράπεζα της Βοσνίας-Ερζεγοβίνης.

Άρθρο 4

1. Οι δανειοληπτικές και δανειοδοτικές πράξεις που αναφέρονται στο άρθρο 1 παράγραφος 2 εκτελούνται με την ίδια τοκοφόρο ημερομηνία και δεν συνεπάγονται για την Κοινότητα ούτε μετατροπή προθεσμίας, ούτε συναλλαγματικό κίνδυνο επιτοκίου, ούτε άλλον εμπορικό κίνδυνο.

2. Η Επιτροπή λαμβάνει τα απαραίτητα μέτρα, αν το επιθυμεί η Βοσνία-Ερζεγοβίνη, ώστε στους όρους του δανείου, να περιληφθεί και να μπορεί να εφαρμοστεί ρήτρα πρόωρης αποπληρωμής.

3. Κατόπιν αιτήσεως της Βοσνίας-Ερζεγοβίνης, και αν η συγκυρία επιτρέπει μείωση του επιτοκίου του δανείου, η Επιτροπή μπορεί να αναχρηματοδοτεί το σύνολο ή μέρος των αρχικών της δανείων ή να αναπροσαρμόζει τους αντίστοιχους χρηματοδοτικούς όρους. Οι πράξεις αναχρηματοδότησης ή αναπροσαρμογής πραγματοποιούνται υπό τους όρους που αναφέρονται στην παράγραφο 1 και δεν έχουν ως αποτέλεσμα επμήκυνση της μέσης διάρκειας των σχετικών δανείων ή την αύξηση του κεφαλαίου που οφείλεται κατά την ημερομηνία της αναχρηματοδότησης ή αναπροσαρμογής, εκφρασμένου στην τρέχουσα συναλλαγματική ισοτιμία.

4. Όλα τα έξοδα στα οποία υποβάλλεται η Κοινότητα για τη σύναψη και την εκτέλεση της πράξης που προβλέπεται από την παρούσα απόφαση βαρύνουν τη Βοσνία-Ερζεγοβίνη.

5. Η οικονομική και χρηματοδοτική επιτροπή ενημερώνεται για τις πράξεις που περιγράφονται στις παραγράφους 2 και 3 τουλάχιστον μία φορά το χρόνο.

Άρθρο 5

Τουλάχιστον μία φορά το χρόνο, η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση, η οποία περιλαμβάνει αξιολόγηση σχετικά με την εφαρμογή της παρούσας απόφασης.

Βρυξέλλες, 10 Μαΐου 1999.

Για το Συμβούλιο

Ο Πρόεδρος

H. EICHEL

(1) ΕΕ C 396 της 19.12.1998, σ. 16.

(2) Γνώμη που δόθηκε στις 12 Μαρτίου 1999 (δεν δημοσιεύθηκε ακόμα στην Επίσημη Εφημερίδα).